DA se omstrede nuwe slagspreuk kom van ver af | Maroela Media
Die voormalige DA-leier Tony Leon, die party se voormalige hoofamptenaar, Ryan Coetzee, en die voormalige hoof van die DA se parlementêre personeel, Gareth van Onselen, het kapsie gemaak teen die slagspreuk, wat verlede week tydens 'n groot DA-opmars in Kaapstad vertoon is.
Hulle voer aan die slagspreuk kan vreemdelingehaat (xenofobie) teen spesifiek inwoners van elders in Afrika aanvuur, en haal die onlangse geskiedenis van gewelddadige en selfs moorddadige aanvalle op buitelanders aan om hul punt te staaf.
Die DA het sedertdien teruggekrabbel en aangevoer die slagspreuk gaan nie deur die party gebruik word nie, wat die party waarskynlik uit die pekel hou.
Maar enigeen wat dink dit was sommer 'n onskuldige ou foutjie aan DA-kant sal baie naïef wees. Die slagspreuk volg op omvattende DA-navorsing oor veral swart Suid-Afrikaners se gevoelens teen immigrante, spesifiek uit Afrika.
Nie alleen het die DA skielik verlede week "veilige grense" ingeglip by sy gewone slagspreuke vir aanstaande jaar se verkiesing nie, maar hulle het ook die hele standpunt teen immigrante getoets teenoor hul parlementslede by verlede jaar se koukus-wegbraak in Stellenbosch, waar die oorgrote meerderheid LP's dit ondersteun of stilgebly het, in die hoop dat dit vir hulle stemme sal inbring – teenstrydigheid met liberale beginsels ten spyt.
Die kwessie sal definitief onderskeid bring tussen die DA en die twee ander groot Suid-Afrikaanse partye, die ANC en die EFF, wat albei Pan-Afrikanistiese beginsels aanhang.
Dit kan daarom verwag word dat liberale wagters op Sionsmure – wat lankal, weens die DA se marknavorsing, die vooraftekens en die party se huidige bedenklike wisselvalligheid wat beginsel betref, een of ander kwalik bedekte nasionalisties-xenofobiese standpunt verwag het, baie bedag sal wees op die volgende stukkie gevaarlike opportunisme wat uit die party se breintrust sal kom, desperaat soos die party tans is vir iets om sy steunvlakke te laat groei.
Klink nogal soortgelyk aan wat Donald Trump onlangs gebesig het!
Die slagspreuk moet eerder lees" Alle belastingbetalende Suid Afrikaners eerste"
Ek neem hulle nie kwalik oor die xenofobia nie, orals waar ek kyk is n buitelander, en nie brandarm nie op die hoek nie nee, maar ry n duur kar en bly in n mansion.. en kan partykeer nie eers n woord engels praat nie, nevermind afrikaans
Ai, DA Julle wil ook net nie leer nie ! Al die onbenullighede gaan vir Julle stemme kos ! Raak wakker en fokus op wat BELANGRIK is ! ???